Spavaj mi, spavaj / Pazi šta radiš
Spavaj mi, spavaj / Pazi šta radiš šesta je singl-ploča sarajevske pop-grupe Hari Mata Hari. Posljednja je iz serije od tri singl-ploče koje je 1989. objavila zagrebačka diskografska kuća Jugoton u okviru promocije četvrtog studijskog albuma Volio bi' da te ne volim. Muziku i aranžmane za obje pjesme napisao je pjevač i vođa ovog muzičkog sastava Hajrudin Varešanović na tekst Fahrudina Pecikoze. Na A-strani je balada "Spavaj mi, spavaj", za koju je tekst napisao Milorad Lukić. Pjesma počinje kratkim melodijskim uvodom Ede Mulahalilovića na akustičnoj gitari, za čim slijedi kvalitetna Varešanovićeva pjevačka izvedba. Njima se pridružuju i ostali muzičari, predvođeni Adijem Mulahalilovićem na sintisajzeru. Nakon refrena i prve strofe događa se modulacija, pri čemu Varešanović izvodi pjesmu u višem tonalitetu. Na B-strani je rokenrol plesna pjesma "Pazi šta radiš", koju je Varešanović otpjevao u duetu s tada popularnom zagrebačkom pjevačicom Tatjanom Matejaš 'Tajči', uz istaknute puhače i električnu gitaru odsviranu u stilu američke kantri muzike. Tekst je napisao Dino Merlin. Ovo muzičko ostvarenje još je jedan dobar primjer pristojnog muziciranja ove grupe i pokazatelj uspjeha na sarajevskoj pop-rok sceni u drugoj polovini 1980-ih. Fotografiju za omot uradili su Ivan Balić i Stanko Klemsa, dok je producent bio Varešanović.